text: Storkene.dk: Derfor er Pippi væk
  11 august 2016 kl. 16.57
  Det er nu fire dage siden storkeungen Pippi fløj fra reden i Smedager, sidst er set. Der er ikke meget, der tyder på, at hun stadig er i live. 
  Søndag aften fløj storkeungen Pippi fra reden i Smedager, og siden har ingen set hende. Mogens Lange Petersen fra Storkene.dk har ikke store forhåbninger. 
  - Chancen for at den stadig er i live, er meget, meget lille, siger han til TV SYD.
  Han siger, at der er tre mulige forklaringer på, hvorfor ungen aldrig er vendt tilbage. Den ene er, at den blev taget af ræven, fordi den ikke kom op i reden, inden natten faldt på.
  - Et andet scenarie kan være, at den er fløjet op i nattemørket og mod en el-ledning. Så er den faldet til jorden og er efterfølgende blevet taget af ræven, siger Mogens Lange Petersen.
  Den tredje mulighed efterlader et spinkelt håb om ungens overlevelse. Det kan nemlig være, at Pippi er fløjet langt væk fra reden og har fundet et roligt sted at slå sig ned. Uanset hvad ser det ikke ud til, at ungen kommer hjem. Men Mogens Lange Petersen håber, at storkeparret alligevel vender tilbage til reden næste år.
  - At der er en unge, der har forladt reden på vingerne, det er ensbetydende med succes for forældrene - så vi forventer de kommer tilbage.
  